google/wiki40b huggingface dataset:
Auning

Navn og etymologi

Auning omtales i 1450 som Aningh, av an som betyr jordstrimle og -inge, så navnet betyr «stedet på jordstrimlen.

Geografi og klima

Byen ligger ca 11 meter over havet. Gjennomsnittstemperaturen er 7,6°C gjennom året, med gjennomsnitt i juli på 16,2°C som den varmeste måneden og -0,7°C i januar og februar som de kaldeste månedene. Gjennomsnittlig nedbør er 600 mm, og den tørreste måneden er februar med 32 mm og den våteste er oktober med 63 mm gjennomsnittlig nedbør.

Historie

Auning kirke er fra 1100-tallet. Kirken ble ombygd ca. år 1500, til hvelvinger i stedet for bjelkeloft, og i 1616 fikk kirken tårn, våpenhus og et tredje fag i skipet. Auning Hospital står ferdig i 1631, og i 1742 står byens skole ferdig. Denne ble flyttet i 1863, men nedlagt tre år senere. Skolebygningen står fortsatt i byen, i Juelsgårdsvej 14, og Auning Folkehøjskole ble etablert på midten av 1960-tallet. I 1874 ble Fausing-Auning og Omegns Spare- og Lånekasse etablert. Byens første telefonbok kom i 1901, med 9 abonnenter. 
I 1876 åpnet Randers-Auning-Grenaa-banen, og i 1897 fikk Auning telefonsentral med fem abonnenter, der grevinne Christiane Scheel var byens første abonnent, med telefonnummer 1. Auning Sygekasse blir etablert i 1899, og Auning Andelsmeieri i 1901, samme år som Auning sagverk. Auning Idrætsforening ble stiftet i 1904, Folkebanken for Rougsø og Sønderhald ble opprettet i 1906, og i 1907 ble Nordre Skole og Søndre Skole innviet, etter at sognerådets medlemmer ikke greide å bli enige om plasseringen av den nye skolen. Auning Tekniske Skole grunnlegges i 1919. Byens næringsliv utvides i denne perioden, og med åpningen av Grenå-Hundested-jernbanen i 1934 økte trafikken og handelen i byen. 
I 1940 ble det funnet et 6-7000 år gammelt skaft av hjortehorn i Auning Mose (myr). 
Fra 1970 til utgangen av 2006 var Auning administrasjonssenter i tidligere Sønderhald kommune.

Auning i dag

Auning er i dag hovedbyen i den vestlige delen av kommunen, og er fortsatt i vekst. Folketallet økte fra 2725 innbyggere i 2011 til 3015 i 2019. Det jobbes med å flytte hovedveien ut av byen, for å redusere trafikken der, og byen har et uttalt mål om å opprettholde sporene fra sin periode som stasjonsby. 
Øst for Auning ligger Øst for byen ligger et sammenhengende skogområde som består av skogene Auning Skov, Tårup Skov, Løvenholm Skov og Fjeld Skov. Rett øst for byen ligger Djurs Sommerland, og andre severdigheter er gokartbanen Auning Kart Park, biblioteket og kulturhuset Kulturperronen, Det Grønne Museum (Landbrugsmuseet), herregårdsmuseet Gammel Estrup og det årlige musikkarrangementet Rock i Parken. 
Byen har en rekke sportsklubber og andre foreninger.
H-motor

Annet bruk av H-uttrykket

Subaru produserer vannkjølte boksermotorer med fire og seks sylindre, som markedsføres som H-4 og H-6, til tross for at disse motorene ikke har noe å gjøre med en ekte H-motor.
Bathyphantes gracilis

Utseende

Bathyphantes gracilis er en liten edderkopp. Kroppen er todelt i en bakkropp (abdomen) og en forkropp (prosoma eller cephalothorax). Forkroppen er bredt oval, litt flat og forholdsvis liten. Bakkroppen hos hunnen er stor og kuleformet. Avstanden fra det fremste øyet til hodets fremkant er forholdsvis stor, mye mer enn to ganger øyets diameter.
Artene i denne slekten er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Biotec Pharmacon

Biotec Pharmacon er et norsk selskap som jobber med å forske på produkter som kan forebygge eller behandle sykdommer som skyldes svikt, ubalanse og overreaksjoner i immunforsvaret. Selskapet har hovedkontor i Tromsø, og er delt inn i to datterselskaper; Biotec Beta-Glucan og ArcticZymes. Biotec Pharmacon er også koblet til BioTech North, som er en bioteknologisk samling av bedrifter og organisasjoner.

Søsterselskap

Biotec Beta-Glucan forsker på egenskapene til glukan, og produserer medisiner og helseprodukter. Selskapet har i lengre tid utført grunnleggende forskning på virkninger av beta-glukan. Tidligere arbeid kan dateres tilbake til 1980-tallet, da det var fokusert på karakterisering av beta-glukan fra gjær, kombinert spesielt med strukturer hos akvatiske dyr. Dette arbeidet ble etterfulgt av en rekke studier på varmblodige dyr, og senere også på mennesker.
ArticZymes fokuserer på å utvikle kuldeadapterte enzymer til bruk i ulike typer RNA- og DNA-baserte analyser og prosesser. Bedriftens historie går tilbake til slutten av 1980-tallet med utgangspunkt i å utnytte restråstoffer fra fiskeindustrien i Nord-Norge. På midten av 1990-tallet kjøpte Biotec Pharmacon opp Marine Biochemicals AS, og bygget en avdeling for utvikling og produksjon av enzymer til bruk i DNA-analyser.
Fra og med juni 2009 har Biotec Pharmacon eid 96 % av ArcticZymes.
Stokastisk differensialligning

En stokastisk differensialligning er en differensialligning hvor minst ett av leddene er en stokastisk prosess noe som ofte betraktes som "støy". Dette resulterer i at den stokastiske differensialligningen selv er en stokastisk prosess. 
Stokastiske differensialligninger er formulert via sine stokastiske integraler siden den vanligste "støyen" er den Brownske bevegelsen. Denne stokastiske prosessen er ikke-derivebar nesten overalt og differensialet lar seg dermed ikke formulere på noen meningsfull måte. Andre stokastiske prosesser kan også benyttes for å representere støy, blant annet Levy-prosesser eller generelle semimartingaler.
Teorien rundt stokastiske differensialligninger ble utviklet på midten av 1900-tallet og senere blant annet av Kiyoshi Itō, som formulerte Itôs Lemma som er tilsvarende til analysens fundamentalteorem.
Megion

Megion (russisk: Мегион) er en by i Khanty-Mansia i Russland. Den ligger på høyre bredd av elva Ob, rundt 380 km øst for Khanty-Mansijsk. Innbyggertall: 51 600 (est. 2007), 46 566 (folketelling 2002), 39 783 (folketelling 1989).
Bosetningen ble første gang nevnt i 1810. I 1961 ble de første oljeforekomstene i Vest-Sibir funnet der. Byen er nå et senter for olje- og naturgass-industrien.
Stor-Stockholm

Stor-Stockholm eller Storstockholm er navnet på en byregion i Sverige som omfatter hovedstaden Stockholm med de omliggende kommunene. Regionen defineres av SCB og fra 1. januar 2005 omfatter Stor-Stockholm alle kommunene i Stockholms län. Tidligere var kommunene Norrtälje, Nykvarn, Södertälje og Nynäshamn ikke inkludert.
Stor-Stockholm som region brukes ofte til statistiske formål. Begrepet brukes også i firmanavn som AB Storstockholms Lokaltrafik.
Per 31. desember 2015 hadde Stor-Stockholm 2 231 439 innbyggere. Det er den største storbyregionen i Sverige, fulgt av Stor-Göteborg og Stor-Malmö.
Stor-Stockholm er Sveriges administrative sentrum – både riksdagen, regjeringen og kongehuset finnes i regionen. Stor-Stockholm har tette forbindelser med tog og fly. Sveriges største flyplass, Arlanda, ligger i regionen. Bromma lufthavn og Stockholm C er også viktige knutepunkt for kommunikasjonene med andre byer.
Tiurhaugen naturreservat

Tiurhaugen naturreservat ligger ca. 5 km vest for Storforshei i Rana kommune i Nordland. Naturreservatet har et areal på 1 487 dekar. Området er vernet for å bevare et relativt lite barskogsområde med stedvis preg av urskog.
Caesar III

Oppbygning

Caesar III er lagt til romersk tid, og spilleren får i oppdrag av Julius Cæsar å bygge opp og opprettholde flere byer i Romerriket. Til det får man tilgang til autentiske romerske bygninger. Byen må bli innbringende ved produksjon av råvarer, som jern, eller mer raffinerte varer, som rustning, som den kan bruke eller selge videre. I tillegg vil utenlandske armeer dukke opp, og byen må ha sine egne armeer, tillegg til festningsverk, for å kunne stoppe dem.
I tillegg til kampanjen, hvor spilleren får oppdrag av stigende vanskelighetsgrad og mål å nå, kan man velge «City Construction Kit», hvor spilleren velger et passende sted å bygge en by, uten forhåndsbestemte krav.

Caesar IV

I august 2005 ble det offentliggjort at Caesar IV er under produksjon av Tilted Mill Entertainment, bestående av mange av de ansatte i nedlagte Impressions som lagde Caesar III. Caesar IV vil være i full 3D, og være et bybyggingsspill som de foregående spillene i serien. Det er forventet utgitt høsten 2006.
Lille Farimagsgade (København)

Anekdote

Christian IV skal en gang ha møtt en sindig bonde i København utenfor voldene, som ikke ville vike for den kongelige ekvipage. Kongen beordret da sin kusk til å kjøre forbi ut på marken så bonden kunne passere. Sistnevnte skal da ha sagt: Så far da i mag!, – derav navnet Farimagsgade (far eller reis makelig).
Romerike

Kommuneinndelingshistorikk

I 1838 ble området inndelt i kommunene Skedsmo, Nittedal, Enebakk, Sørum, Fet, Aurskog, Høland, Gjerdrum, Nannestad, Hurdal, Ullensaker, Eidsvoll og Nes. I 1869 ble Feiring skilt ut som egen kommune av Hurdal. Av Skedsmo ble Lørenskog og Lillestrøm skilt ut som egne kommuner i 1908. Av Aurskog ble Blaker skilt ut som egen kommune i 1919. Av Fet ble Rælingen skilt ut som egen kommune i 1929. Av Høland ble Setskog skilt ut som egen kommune i 1905, og resterende Høland delt opp i Nordre Høland og Søndre Høland kommuner i 1924. (Kilde: Brøgger, Waldemar: Norge. Geografisk leksikon. Cappelen, 1963). I 1962 ble Blaker innlemmet i Sørum kommune, og Lillestrøm gjeninnlemmet i Skedsmo kommune. Samme år ble Enebakkneset på østsiden av Øyeren overført fra Enebakk til Fet kommune. I 1964 ble Feiring innlemmet i Eidsvoll kommune, og i 1966 ble Aurskog, Setskog, Nordre Høland og Søndre Høland slått sammen til Aurskog-Høland kommune.

Byer

Lillestrøm fikk bystatus gjennom kommunestyrevedtak i 1997, Jessheim i 2012.

Stortingsvalgene 1906-1918

Romerike valgte tre egne representanter til Stortinget i denne perioden. Det var tre enkeltmannskretser; Nedre Romerike, Mellem Romerike og Øvre Romerike.

Historie

Raumaríki var før Norges rikssamling et småkongedømme som omfattet Romerike i tillegg til Solør og Odalen. Området var ifølge sagaen en sentral del av Norges rikssamling som Harald Hårfagre gjorde på 800-tallet. Senere ble Raumafylki et av fylkene som kong Sverre Sigurdsson delte landet inn i på 1100-tallet. Raumafylki hørte til landsdelen Opplandene og Eidsivatingets rettskrets.
Badminton under Sommer-OL for ungdom 2018

Badminton under Sommer-OL for ungdom 2018 ble arrangert fra 7. til 12. oktober 2018, i Tecnópolis i Buenos Aires i Argentina. 63 deltakere fra 46 land deltok.
Faratsiho (distrikt)

Faratsiho er et distrikt i regionen Vakinankaratra i Madagaskar. Distriktet har 164 000 innbyggere fordelt på 2015 km². Hovedstaden heter også Faratsiho.
Distriktet er delt opp i 9 kommuner.
Norsk adel

Historikk

Den norske adelen ble utarmet i løpet av 1500-tallet, med redusert antall, rikdom og innflytelse. Kong Frederik I ønsket å gi danske adelsmenn rettigheter i Norge. Det norske riksrådet holdt tilbake anerkjennelsen av den nye kongen. Selv om han ble kronet i København 5. august 1523, ble ikke det norske anerkjennelsesdokumentet (håndfestingen) utstedt før i november 1524. Ved herredagen i København i 1536 ble det norske riksrådet avskaffet, og selv om Norge fortsatte å være et eget kongerike, forble det deretter uselvstendig og underlagt kongen og det danske riksrådet i København. Flere unionskonger lot seg hylle av den norske adelen, blant annet på Akershus festning.
Betegnelsen adel var ikke brukt i den norske middelalderen, og ble tatt i bruk senere, selv om samfunnsgruppen var den samme. Betegnelsen uradel ble lansert på 1800-tallet under påvirkning av tyske slektsforskere.
For å styrke eneveldet av 1660, ble det i 1671 innført et nytt system med grevetitler og friherretitler i tillegg til adelsklassen. Et par utenlandske adelsmenn ble gitt titler til norske områder.
Friherretittelen avløses senere av tittelen «baron». To grevskaper blir skapt: Laurvigen i 1671 for kongens sønn Ulrik Fredrik Gyldenløve, og Jarlsberg i 1673 for Peder Schumacher, bedre kjent som Griffenfeld. Etter at sistnevnte ble dømt for høyforræderi i 1678, ble grevskapet solgt til Gyldenløve, som solgte det videre til baron Gustav Wilhelm von Wedel som fikk tittelen greve Wedel-Jarlsberg. Et baroni i Rosendal ble opprettet i 1678 for Ludwig Rosenkrantz, som hadde giftet seg med en norsk adelskvinne, Karen Mowat, som arvet store eiendommer.
Tildelingene av adelskap under eneveldet skjedde, stort sett, ved at den som ønsket adelskapet satt inn et større pengebeløp i kongens privatkasse blant annet Anker, Gyldenkrantz og Løvenskiold Unntatt fra dette er adelskap som belønning, slik som til Cort Adeler og Tordenskiold.
De fleste nålevende slekter i Norge som har adelig opprinnelse, kan føre sin historie tilbake til særlig Danmark, Slesvig og Holsten.
Grunnloven av 1814 forbød utnevnelse av ny adel, og de siste adelige privilegiene ble gradvis avskaffet med Adelsloven av 1821.
Xishan (Wuxi)

Xishan (kinesisk: 锡山区; pinyin: Xīshān Qū) er et bydistrikt som tilhører byprefekturet Wuxi i den kinesiske provinsen Jiangsu.
Det har et areal på 454 km² og teller 430 000 innbyggere (2004).

Administrative enheter

Xishan består av de åtte storkommunene Dōngtíng, Anzhèn, Yángjiān, Hóngshān, Ehú, Dōngběi Táng, Xīběi og Dōnggǎng.
.bz

Bruk av .bz-domenet

Domenet .bz har vært tillagt en mangfoldighet av betydninger, noe som har medført at domenet i dag brukes av en lang rekke forskjelligartede nettsteder, svært mange av dem utenfor Belize.

.bz for business

På et tidspunkt ble .bz domener markedsført av et amerikansk selskap som hevdet det stod for "business", og det samme selskapet saksøkte endog ICANN i et forsøk på å blokkere .biz domenet som "urettferdig konkurranse", men søksmålet nådde ikke frem. For øyeblikket er registreringsenheten i Belize, men domenet markedsføres fremdeles utenfor landet i betydningen "business".

.bz for Syd-Tirol

Mange nettsteder i Italia bruker dette domenet, ettersom forkortelsen for Bolzano og den offisielle forkortelsen for Syd-Tirol er BZ. Mange nettsteder bruker det italienske underdomenet .bz.it.

Annen bruk av .bz

Servere for Åpen kildekode-spillet BZFlag bruker ofte navn som slutter på .bz.
Springfluer

Utseende

Små til middelsstore (0,7 – 5,5 mm), som oftest mørke fluer. Kroppsformen er noe flattrykt, og beina er påfallende kraftige. En del arter er vingeløse. Hodet er middels stort, rundt eller noe kantete, med små til middels store fasettøyne. Tallet og formen på børstene på hodet og kroppen kan variere mye – noen ganger er de lange og kraftige, hos andre arter er de korte og tapp-aktige. Antennene er karakteristiske, tre-leddete, med et tredje ledd som er ganske lite og rundt på form, der en lang og fint hårete antennebørste (arista) sitter festet på oversiden i den ytre halvdelen av leddet (ikke nær roten som hos de fleste andre fluer i gruppen Schizophora). De har en kraftig kinnbørste (vibrissa) og gjerne et par litt mindre børster rett bak denne. Brystet (thorax) er noe avflatet på ryggsiden, matt, med hår og børster som varierer mye i antall og utseende. Ofte sitter børstene festet på opphøyde sokler, særlig på scutellum (den bakerste ryggplaten). Beina er forholdsvis lange og kraftige, og det innerste leddet (basitarsus) på bakbeinet er tydelig utvidet slik at den som oftest er minst like bredt som leggen (tibia). Vingene er forholdsvis korte og brede, og vanligvis er årenettet sterkt redusert i den ytterste og bakerste tredjedelen av vingen. De bakerste tydelige årene danner en avlang celle som er tilspisset i den indre enden og slutter tvert ytterst. Vingene er ofte noe røykfargede men mangler fargeflekker, og en del arter har svært små eller ingen vinger. Bakkroppen er mer eller mindre sylindrisk, men kan være nesten kuleformet hos eggtunge hunner. Larvene er av vanlig fluetype (maggot), tilspisset i hode-enden og tvert avsluttet bak. På det bakerste leddet sitter et par åndehull (spirakler) på vorter som ender i en stjerneformet struktur.

Levevis

Springfluene løper fort og tar seg gjerne først og fremst fram til fots. Vingene er ganske korte og hos noen arter mangler de helt. Larvene av denne familien er såkalte saprofager, dvs. de lever av råtnende organisk materiale. Særlig tallrike er springfluelarvene i gjødsel, og man finner ofte de voksne fluene i store mengder i fjøs, staller og utedoer. I motsetning til visse andre fluer som utvikler seg i møkk oppsøker springfluene ikke matvarer, og de utgjør neppe noen fare som smittespredere. En del arter er knyttet til gjødselbiller (Scarabaeidae), og legger egg på ballene av gjødsel som disse graver ned. Noen arter kan man se på kuruker. Andre arter finnes i råtnende tang og i huler. Møkk er en kortvarig ressurs, og mange arter har en ganske kort utviklingstid, ned til fem dager. Noen få arter kan gjøre skade i soppdyrking, ellers er ikke springfluene regnet som skadedyr, men de kan bli litt plagsomme for mennesker eller husdyr dersom det er veldig mange av dem. På den andre siden er det sannsynlig at de spiller en vesentlig rolle i energiomsetningen som nedbrytere av organisk materiale.

Kilder

Rohácek, J. 1998. Family Spaheroceridae. I: Papp, L. og Darvas, B. (red.): Contributions to a Manual of Palaearctic Diptera. 3: 463-496. Science Herald, Budapest.
Stine Bredal Oftedal

Karriere

Hun har spilt håndball siden hun var syv år, og startet karrieren i Nit-Hak Håndballklubb. Hun er midtback og spilte i Stabæk som nummer 10, selv om hennes klubbtilhørighet fremdeles lå hos Helset Idrettsforening.
Hun er kjent for å være fotrapp, intelligent og ha stor eksplosivitet, mange av de samme egenskapene som tidligere landslagkaptein Gro Hammerseng. Hennes store forbilde på håndballbanen er Bojana Popovic, og hun har satt seg som mål å etablere seg på et internasjonalt nivå.
Hun ble etter junior-VM i juli 2010 tatt ut som midtre bakspiller på All Star-laget, sammen med blant annet landslagskollega Sanna Solberg.

Personlig

Hun har studert ved Handelshøyskolen BI i Oslo.
Fotoionisering

Fotoionisering er den fysiske prosessen der et ion er dannet etter en interaksjon med et foton og et atom eller molekyl.

Multifotonionisering

Flere fotoner som har en energi som ligger under ioniseringsenergien for atomet eller molekylet, kan kombinere sine energier for å ionisere atomet eller molekylet. Denne sannsynligheten avtar raskt med antall fotoner som kreves, men utviklingen av svært intense, pulserende lasere gjør det fortsatt mulig.
Resonansforsterket multifotonionisering (REMPI) er en teknikk som benyttes innenfor spektroskopi av atomer og små molekyler der en avstembar laser kan brukes til å få tilgang til en eksitert mellomtilstand.
FlyViking

Historie

FlyViking ble etablert i mars 2016, men var grunnlagt i 1989 som Lofotfly. Selskapet ble omdøpt til Fly Taxi Nord i 2000, og fløy da Piper PA-31 fly, både frakt og passasjerer. I november 2015 kjøpte Ola O.K Giæver jr. selskapet og gav det navnet FlyViking.
Ola Giæver ble sagt opp fra Widerøe i april 2015, etter uenigheter innad selskapet. Han gikk til rettssak fordi han mente han var usaklig oppsagt, men tapte saken mot Widerøe i Salten tingrett. Dette førte til at han ville starte sitt eget flyselskap og konkurrere mot Widerøe på kortbanenettet i Norge.
I 2016 deltok FlyViking, sammen med Danish Air Transport, i anbudsrunden om en femårskontrakt på kortbanenettet i Nord- og Midt-Norge mot Widerøe. FlyViking startet med kommersielle flyvninger i Nord-Norge 27. mars 2017, med rutene Tromsø–Bodø, og Tromsø–Hammerfest.
Måndalen Idrettslag

Tabellen 2011

Kilde: Speaker.no

Tabellen 2012

Kilde: fotball.no
RMS Oceanic

RMS «Oceanic» var White Star Lines første linjefartøy bygd av Hareland and Wolff i Belfast.

Historie

Fartøyet ble sjøsatt den 2. mars 1871. Fartøyets gikk på sin jomfrutur fra Liverpool den 2. mars 1871 med destinasjon New York med kun 64 passasjerer, tiltross for at hun kunne ta 1 166 passasjerer. Kapteinen var Sir Digby Murray. I januar 1872 gjennomgikk «Ocesnic» en ombyggninh hvor fartøyet blant annet fikk to nye dampskier. Den 11. mars 1875 ble fartøyet chartre av Occidental & Oriental Steamship Company og satt i trafikk mellom San Francisco og Hongkong. Hun kolliderte den 22. august 1888 med fartøyet «City of Chester» ved Golden Gate. «City of Chester» gikk til bunns og 16 personer omkom, dog klarte «Oceanic» seg ganske bra. Fartøyet ble levert tilbake til White Star Line i 1895 og hugget året etter.
Norgesmesterskapet i alpint 2005

Norgesmesterskapet i alpint 2005 var det norske mesterskapet i alpin skiidrett. Mesterskapet ble arrangert fra 16. til 19. mars på Oppdal.
Slaget om Okinawa

Bakgrunn

På våren 1945 hadde Japan i virkeligheten allerede blitt beseiret på grunn av De forente staters overlegenhet både i flykrig og på havet, men fremdeles var det ingen tegn på at Japan vill kapitulere. Okinawa, som i motsetning til Iwo Jima er en del av det «egentlige» Japan, var en strategisk øy for de allierte styrkene før en invasjon av de fire japanske hovedøyene kunne begynne. Øya var siste skanse før invasjonen, og den hadde to flystriper som de allierte ønsket å bruke for angrep på resten av Japan.

Tap

Invasjonen, som begynte 1. april, startet med ~150 000 soldater fra den allierte siden, en styrke som senere ble mer en fordoblet. Av disse ble 12 500 drept og nesten 40 000 såret, og mangfoldige flere tusen døde av skader og sykdommer senere. Rett i underkant av 5 000 døde og i underkant av 5 000 ble skadet av det største kamikaze-angrepet som japanerne noensinne satt igang, som også resulterte i 28 sunkne allierte skip. Slaget var det blodigste amerikanerne opplevde i Stillehavskrigen.
Tapet på den japanske siden var sannsynligvis over 100 000 døde soldater. I begynnelsen av slaget forsøkte japanerne gjennom Operasjon Tengō med den enorme slagskipet «Yamato» å stanse den amerikanske landgangen, men dette mislykkes. Den amerikanske flåten senket Yamato da det angrep 7. april. Slaget om Okinawa ble også den første gangen under Stillehavskrigen at japanske soldater overga seg i større omfang.

Innfødte

Sammenlignet med mange av de andre øyene hvor det ble utkjempet kamper på under Stillehavskrigen, med viktige unntak som Timor og Luzon, hadde Okinawa en stor sivilbefolkning. Okinawa var den eneste bebodde delen av Japan hvor det forekom omfattende kamper. Man vet ikke sikkert hvor mange sivile som omkom i dette slaget, men det kan ha vært over 100 000, én fjerdedel av befolkningen. Mange døde også kjempende i organiserte militser mot amerikanerne. Nitti prosent av bygningene på øye ble ødelagte. Den japanske propagandaen skal ha skremt tusenvis til å begå selvmord i stedet for å la seg ta til fange av de allierte. Slaget har derfor i senere tid vært et kontroversielt tema i Japan og på Okinawa. Japanske soldater drepte også omtrent 1 000 okinawanskspråklige av frykt for at de var amerikanske spioner. Det har også blitt reist påstander om at begge sidene drev med utstrakt voldtekt av de innfødte.

Resultat

Slaget om Okinawa endte med en alliert seier, men de store amerikanske tapene i slaget var en medvirkende faktor til at USA valgte å slippe atombombene over Hiroshima og Nagasaki for å tvinge Japan til å overgi seg, i stedet for å invadere de japanske hovedøyene, som mest sannsynlig ville ha vært enda blodigere for amerikanerne. Okinawa forble okkupert av amerikanerne fram til 1972, lenge etter at okkupasjonen av resten av Japan hadde endt, og fremdeles har USA kontroversielle militærbaser på øya.
Slaget har i ettertid blitt kalt «Typhoon of Steel» på engelsk (Ståltyfonen) og «Tetsu no Ame» (Stålregnet) og «Tetsu no Bōfū» (voldelig stålvind) på japansk. Disse navnene hentyder til voldsomheten under kampene, skuddintensiteten og det store antallet allierte skip og stridskjøretøyer som deltok i slaget.
Aleksander I av Skottland

Bakgrunn

Han var den fjerde sønn av Malcolm Canmore og hans hustru (Sankt) Margaret av Skottland. Han ble navngitt til ære av pave Aleksander II.
Fyrste av Viana

Fyrste av Viana er en tittel for arvingen til Navarras trone, senere også tilknyttet Spanias krone.
Tittelen ble i 1423 gitt av kong Karl III av Navarra til sin sønnesønn. Den er senere benyttet i Spanias kongehus. Etter gjeninnsettelsen av bourbonerne i Spania i 1975, ble tittelen i 1977 tatt i bruk som en av flere titler for tronarvingen.